**број:06-355-361/16-III**

На основу члана 46. Закона о локалној самоуправи („Службени гласник РС“, број 129/2007 и 83/2014), члана 57. Статута општине Гаџин Хан ( „Службени лист града Ниша Ниша“ бр.63/2008, 31/2011, 46/2012 и 36/2013) и члана 3. Одлуке о општинском већу општине Гаџин Хан ( „ Службени лист града Ниша“, бр.83/2008), члана 229. Закона о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010), одлучујући по жалби **ЈП** „Дирекција за изградњу и комуналну делатност „ у Гаџином Хану, против решења Општинске управе општине Гаџин Хан-Службе за привреду и инспекцијске послове број:355-138/16-IV/02 од 28.07.2016. године,

Општинско веће општине Гаџин Хан на 26. (двадестшестој) седници одржаној 22. фебруара 2017. године, доноси

Р Е Ш Е Њ Е

**ПОНИШТАВА СЕ** решење Општинске управе општине Гаџин Хан – Службе за привреду и инспекцијске послове бр: 355-138/16-IV/02 од 28.07.2016. године, у ставу означеном: „ **2.“, којим је подносиоцу жалбе наложено:“ поред кп.бр.3700 потребно је да се изради армирано-бетонски потпорни зид, дужине 20,оом висине 2,50м до 3,оом“ и предмет враћа првостепеном органу на поновни поступак.**

О б р а з л о ж е њ е

Решењем Општинске управе општине Гаџин Хан-Службе за привреду и инспекцијске послове број: 355-138/16-IV/02 од 13.07.2016. године, НАЛАЖЕ СЕ ЈП Дирекцији за изградњу и комуналне делатности општине Гаџин Хан, Гаџин Хан да:

део некатегорисаног локалног пута Доњи Душник-Горњи Душник, (кп.бр.3690) у Горњем Душнику, на локацији поред рибњака за узгој пастрмке „Ћурчић“ (кп.бр.3693), власника Слободана Ћурчића и локацији поред рибњака „FISHING DUŠNIK“ (кп.бр.3700), власника Љубомира Ђорђевића, санира и доведе намени.

1.Очисти улични канал и замени оштећене бетонске пропусте који атмосферску воду са једне стране пута одводе на другу страну и у поток.

**2.Поред кп.бр.3700 потребно је да се изради армирано-бетонски потпорни зид, дужине 20,оом висине 2,50м до 3,оом.**

Рок за извршење је 60 (шездесет) дана од дана пријема решења .

НЕПОСТУПАЊЕ ПО РЕШЕЊУ ПОВЛАЧИ ПОКРЕТАЊЕ ПРЕКРШАЈНОГ ПОСТУПКА.

ЖАЛБА НА РЕШЕЊЕ НЕ ОДЛАЖЕ ЊЕГОВО ИЗВРШЕЊЕ.

Против наведеног решење ЈП Дирекција за изградњу и комуналне делатности општине Гаџин Хан, Гаџин Хан изјавило је жалбу дана 28.07.2016. године.

У жалби је наведено да у овом постуку који је како се наводи вођен по службеној дужности и у коме је налог дат ЈП Дирекција Гаџин Хан, није омогућено подносиоцу жалбе да учествује у поступку нити да се изјасни у вези са налогом који му је решењем дат, нити је обавештен о дану и термину увиђаја од стране првостепеног органа, нити су изведени сви докази како би се донела правилна одлука.

Такође, жалбом је, имајући у виду да је увиђају, како се наводи записником присуствовао члан Општинског већа општине Гаџин Хан Продан Вељковић, истовремено поднет захтев за изузеће Продана Вељковића члана Општинског већа као другостепеног органа у поступку одлучивања по жалби.

Жалбом је указано да је сам записник сачињен противно одредбама Закона о општем управном поступку јер није сачињен на лицу места непосредно приликом вршења увиђаја, већ накнадно у просторијама Општинске управе, те се истовремено приговорило овом записнику.

Жалбом је указано и то да је побијано решење донето на основу члана 65. Одлуке о комуналним делатностима, а да исто противуречи наведеној одредби на основу које је донето.

Жалилац је истакао да се из листа непокретности бр.185 К.О. Горњи Душник, утврђује да је кп.бр.3690 површине 2318м2 јавна својина општине Гаџин Хан са уделом 1/1 на земљишту под објектом тако и корисник објекта-некатегорисаног пута изграђеног пре доношења прописа о изградњи објеката, који је у државној својини Републике Србије са уделом 1/1.

Жалилац даље жалбом истиче да првостпени орган у поступку који је претходио решењу није утврдио ни ко је власник непокретности, ни ко за радове које је својим решењем наложио може бити инвеститор, нити да ли ЈП Дирекција може бити надлежна за извођење наведених радова, јер се овакав налог може дати само власнику земљишта као инвеститору.

Такође, указано је да првостепени орган није утврдио да ли су Програмом пословања ЈП Дирекција Гаџин Хан за 2016. годину на који је Скупштина општине Гаџин Хан, као орган општине Гаџин Хан дала сагласност, предвиђено извођење радова на овој деоници и да ли су планирана средства за ове радове имајући у виду да се ради о расходу и искључиво наменским средствима, као ни да ли су Одлуком о буџету општине Гаџин Хан за 2016. годину планирана средства за ове намене.

ЈП Дирекција Гаџин Хан указала је жалбом да ови радови нису предвиђени Програмом пословања за 2016.годину, те како нису предвиђени, нису ни предвиђена средства, а да ЈП Дирекција Гаџин Хан у 2016. години може поступати једино у складу са Програмом пословања на који је Скупштина општине дала сагласност.

Подносилац жалбе указао је да је вредност радова изградње потпорног зида велика, да је потребно да се за ове радове изради грађевински пројекат и прибаве све сагласнисти, као и остала документација коју прибавља инвеститор, а за извођача је неопходно покренути поступак јавне набавке, те да је оваквим налогом под претњом покретања прекршајног поступка, налажено ЈП Дирекцији Гаџин Хан извршење прекршаја прописаног Законом о буџетском систему.

Такође, истакнуто је и то да је решење у овом делу незаконито, нејасно, неизвршиво и противуречно јер се даје налог и исказује потреба.

Из свих наведених разлога предлажено је Општинском већу општине Гаџин Хан да побијано решење Општинске управе општине Гаџин Хан-Службе за привреду и инспекцијске послове број:355-138/16-IV/02 од 13.07.2016. године, поништи у ставу означеном: „ **2.“, којим је подносиоцу жалбе наложено:“ поред кп.бр.3700 потребно је да се изради армирано-бетонски потпорни зид, дужине 20,оом висине 2,50м до 3,оом“.**

Жалба је благовремена, допуштена и изјављена од овлашћених лица

Жалба је основана.

Правилно се жалбом указује да жалиоциу није омогућено учешће у поступку, да није обавештен о дану и термину увиђаја на лицу места, да записник са увиђаја није сачињен у складу са одредбама члана 65. Закона о општем управном поступку, да чињенично стање није ни правилно ни потпуно утврђено и да побијано решење није донето у складу са чланом 65. Одлуке о комуналним делатностима.

Правилно је жалбом указано на :

**Одлуку о комуналним делатностима** ( „ Службенилист града Ниша“, бр.22/2015) прописано је:

члан 3 став 1. тачка 5): „ *Комуналне делатности у смислу ове одлуке су: одржавање улица и путева“.*

Члан 10 став 1. тачка 2):

„*Елементе за образовање цена комуналних услуга чине: расходи за изградњу и реконструкцију објеката комуналне инфраструктуре и набавку опреме, према усвојеним програмима и плановима вршиоца комуналне делатности на које је јединица локалне самоуправе дала сагласност“.*

Члан 10 став 3.: *„* ***Средства која су намењена за финансирање обнове и изградње објеката комуналне инфраструктуре исказују се посебно и могу се употребити само за те намене****“.*

члан 64. став 1.: *„ Одржавање улица, путева и других јавних површина у насељеним местима је поправка, реконструкција, модернизација и извођење других радова на одржавању улица и саобраћајница, јавних површина ( тргова, платоа и сл.) и вертикалне и хоризонталне сигнализације“.*

члан 65:

„ *Радове на одржавању улица, путева и других јавних површина у насељеним местима* ***обезбеђује Дирекција у складу са Програмом****.*

***Програм из претходног става овог члана доноси Дирекција уз сагласност Скупштине општине.***

*Извођење радова из става 1. и 2. овог члана обавља Дирекција или поверава уговором предузећу или предузетнику регистрованом за обављање тих делатности, путем прибављања понуда,*

у складу са којим одредбама ЈП Дирекција Гаџин Хан у оквиру своје регистроване делатности само одржава улице и путеве, а одржавање улица и путева и других јавних површина не подрзаумева изградњу, а побијаним првостпеним решењем је ЈП Дирекцији Гаџин Хан наложено да изгради потпорни зид, противно одредбама одлуке о комуналним делатностима, те је из наведених разлога првостпено решење неправилно и неконито.

Стога ће првостпени орган у поновном поступку најпре одлучити да ли постоје услови за даље вођење поступка у односу на ЈП Дирекција Гаџин Хан имајући у виду напред наведене одредбе Одлуке о комуналним делатностим или су испуњени услови за обуставу поступка сходно члану 121. став 4. Закона о општем управном поступку, те зависно од ове одлуке омогућити подносиоцу жалбе да учествује у истом, да буде саслушан у овом поступку, као и да првостпени орган правилно и потпуно утврди чињенично стање, тако што ће утврдити ко је власник предметне непокретности, ко је инвеститор, односно ко обезбеђује средства за извођење наведених радова, да ли су средства за ову намену предвиђена Одлуком о буџету општине Гаџин Хан за 2016. годину, да ли је извођење радова обухваћено Програмом пословања ЈП Дирекција Гаџин Хан за 2016. годину на који је Скупштина општине Гаџин Хан дала сагласност, те да зависно од утврђеног чињеничног стања донесе правилну и на закону засновану одлуку.

У складу са овлашћењим из члана 229. Закона о општем управном поступку донета је одлука као у изреци.

Против овог решења може се покренути управни спор у року од 30 дана од дана пријема решења.

број:06-355-361/17-III

У Гаџином Хану дана 22. фебруара 2017. године

**ОПШТИНСКО ВЕЋЕ ОПШТИНЕ ГАЏИН ХАН**

ПРЕДСЕДНИК

Саша Ђорђевић